ປະທານສະພາແຫ່ງຊາດຫວຽດນາມເຂົ້າຢ້ຽມ
ຄຳ່ນັບລາຊາທິດາຜູ້ສືບລາຊະບັນລັງຊູແອດ
(vovworld) - ສືບຕໍ່ການຢ້ຽມຢາມລາຊະອານາຈັກ ຊູແອດ ຢ່າງເປັນທາງການ, ຕອນເຊົ້າວັນທີ 7/4 (ຕາມເວລາທ້ອງຖີ່ນ), ຢູ່ນະຄອນຫຼວງ Stockholm, ທ່ານນາງ ຫງວຽນທິກີມເງີນ ປະທານສະພາແຫ່ງຊາດ ຫວຽດນາມ ເຂົ້າຢ້ຽມຢາມຄຳ່ນັບ ລາຊາທິດາຜູ້ສືບລາຊະບັນລັງ ຊູແອດ Victoria Alice Désirée. ທ່ານນາງ ຫງວຽນທິກີມເງີນ ປະທານສະພາແຫ່ງຊາດ ຫວຽດນາມ ໄດ້ຂອບໃຈ ການສະໜັບສະໜູນ ແລະ ຊ່ວຍເຫຼືອ ເຊິ່ງ ລາຊະວົງ, ລັດຖະບານ ແລະ ປະຊາຊົນ ຊູແອດ ທີ່ໄດ້ສະຫງວນໃຫ້ ຫວຽດນາມ, ພິເສດແມ່ນບ້ວງຊ່ວຍເຫຼືອລ້າ 3 ຕື້ ກວ່າ ໂດລາສະຫະລັດ ໃນໄລຍະຜ່ານມາ; ຊ່ວຍເຫຼືອ ຫວຽດນາມ ບຳລຸງສ້າງນັກຊ່ຽວຊານ, ວິສາວະກອນ, ປະລິນຍາເອກ ໃນຂົງເຂດຕ່າງໆຫຼາຍຄົນ… ທ່ານນາງ ຫງວຽນທິກີມເງີນ ປະທານສະພາແຫ່ງຊາດ ຫວຽດນາມ ປາດຖະໜາວ່າ ລາຊະວົງ, ສະພາແຫ່ງຊາດ ແລະ ລັດຖະບານ ຊູແອດ ສືບຕໍ່ເອົາໃຈໃສ່, ສ້າງເງືອນໄຂສະດວກໃຫ້ ປະຊາຄົມຊາວ ຫວຽດນາມ ຢູ່ທີນີ້ ດຳລົງຊີວິດ ແລະ ເຮັດວຽກ ຢ່າງມີສະຖຽນລະພາບ, ເຊື່ອມໂຍງເຂົ້າກັບສັງຄົມຂອງປະເທດປະຈຳຖີ່ນ, ເສີມຂະຫຍາຍບົດບາດເປັນຂົວຕໍ່ເພື່ອຊຸກຍູ້ການພົວພັນລະຫວ່າງສອງປະເທດ.
ລາຊາທິດາຜູ້ສືບລາຊະບັນລັງ ຊູແອດ Victoria Alice Désirée ຕີລາຄາສູງບັນດາໝາກຜົນກ່ຽວກັບການພັດທະນາດ້ານເສດຖະກິດ - ສັງຄົມ ຂອງ ຫວຽດນາມ ໃນໄລຍະຜ່ານມາ, ເປັນຕົ້ນແມ່ນ ການລົບລ້າງຄວາມອຶດຫິວ ຫລຸດຜ່ອນຄວາມທຸກຍາກປັບປຸງຊີວິດການເປັນຢູ່ຂອງປະຊາຊົນ. ບົນພື້ນຖານການຮ່ວມມືອັນດີງາມທີມີຢູ່ແລ້ວລະຫວ່າງ ສອງລັດ ແລະ ປະຊາຊົນສອງປະເທດ, ລາຊາທິດາ, ຜູ້ສືບລາຊະບັນລັງ ຊູແອດ ເຊື່ອໝັ້ນວ່າໃນໄລຍະຈະມາເຖີງ, ການພົວພັນລະຫວ່າງ ຊູແອດ ແລະ ຫວຽດນາມ ຈະສືບຕໍ່ພັດທະນາຂຶ້ນສູ່ລະດັບສູງໃໝ່, ນຳຜົນປະໂຫຍດຢ່າງແທດຈິງມາໃຫ້ປະຊາຊົນສອງປະເທດ.
ໃນຂອບເຂດການຢ້ຽມຢາມ ລາຊະອານາຈັກ ຊູແອດ ຢ່າງເປັນທາງການ, ຕອນເຊົ້າ 7/4 (ຕາມເວລາທ້ອງຖີ່ນ), ຢູ່ສຳນັກງານບໍລິຫານ, ທ່ານນາງ ຫງວຽນທິກີມເງີນ ປະທານສະພາແຫ່ງຊາດ ຫວຽດນາມ ໄດ້ພົບປະ ທ່ານນາງ Eva Louis Erlandsson Slorach, ເຈົ້າຄອງນະຄອນ Stockholm. ກ່າວຄຳເຫັນທີ່ການຕ້ອນຮັບ, ທ່ານນາງ ຫງວຽນທິກີມເງີນ ປະທານສະພາແຫ່ງຊາດ ຫວຽດນາມ ຖືວ່າ, ຫວຽດນາມ ປາດຖະໜາຢາກ ທາບທາມຄວາມເຫັນ, ຮຳ່ຮຽນເອົາບົດຮຽນພັດທະນາຂອງ ຊູແອດ ໃນການພັດທະນາເສດຖະກິດ, ສັງຄົມ, ພິເສດແມ່ນບັນຫາປົກປັກຮັກສາສິ່ງແວດລ້ອມ, ພັດທະນາຢ່າງໝັ້ນຄົງ.
ໃນວັນດຽວກັນ, ທ່ານນາງ ຫງວຽນທິກີມເງີນ ປະທານສະພາແຫ່ງຊາດ ຫວຽດນາມ ແລະ ຄະນະຜູ້ແທນຂັ້ນສູງສະພາແຫ່ງຊາດ ຫວຽດນາມ ໄດ້ຢ້ຽມຢາມ ແລະ ເຮັດວຽກກັບ ການນຳກຸ່ມບໍລິສັດ Ericson, ຢ້ຽມຢາມນະຄອນສະຫລາດ Hammarby Sjostad, ຢ້ຽມຢາມ ກຸ່ມບໍລິສັດ Sweco.
ຕອນບ່າຍວັນທີ 7/4, ທ່ານນາງ ຫງວຽນທິກີມເງີນ ປະທານສະພາແຫ່ງຊາດ ຫວຽດນາມ ໄດ້ສົ່ງຄຳແບ່ງເບົາຄວາມເສົ້າສະຫຼົດໃຈ ມາຍັງ ທ່ານ Urban Ahlin ປະທານສະພາແຫ່ງຊາດ ຊູແອດ ພາຍຫຼັງໄດ້ຮັບຂ່າວ ກ່ຽວກັບເຫດການກໍ່ການຮ້າຍລົດບັນທຸກຢູ່ໃຈກາງນະຄອນຫຼວງ Stockholm ທີ່ເຮັດໃຫ້ຫຼາຍຄົນຖືກເສຍຊີວິດ ແລະ ຮັບບາດເຈັບ.